b'\n_START_ARTICLE_\nMarek H\xc5\x82asko\n_START_PARAGRAPH_\nMarek H\xc5\x82asko (14. tammikuuta 1934 \xe2\x80\x93 14. kes\xc3\xa4kuuta 1969) oli puolalainen kirjailija.\n_START_SECTION_\nEl\xc3\xa4m\xc3\xa4\n_START_PARAGRAPH_\nH\xc5\x82askon el\xc3\xa4m\xc3\xa4 on eritt\xc3\xa4in mytologisoitu, ja huomattavaa osaa sit\xc3\xa4 koskevista legendoista levitti h\xc3\xa4n itse. H\xc3\xa4n syntyi Varsovassa Maciej H\xc5\x82askon ja Maria \xc5\x81ucjan, o.s. Rosiakin pojaksi. Kasteensa h\xc3\xa4n sai varsin my\xc3\xb6h\xc3\xa4\xc3\xa4n, vasta 26. joulukuuta 1935. Pojan vanhemmat erosivat t\xc3\xa4m\xc3\xa4n ollessa 3-vuotias, ja Maciej meni seuraavana vuonna uusiin naimisiin, mutta kuoli 13. syyskuuta 1939._NEWLINE_H\xc5\x82askon lapsuutta varjosti toinen maailmansota. H\xc3\xa4n oli \xc3\xa4itins\xc3\xa4 Marian kanssa Varsovassa kansannousun aikaan ja muutti sen j\xc3\xa4lkeen Cz\xc4\x99stochowaan. \xc3\x84iti ja poika siirtyiv\xc3\xa4t sielt\xc3\xa4 Chorz\xc3\xb3win ja Bia\xc5\x82ystokin kautta lopulta vuonna 1946 Wroc\xc5\x82awiin. Opintovuosiensa j\xc3\xa4lkeen H\xc5\x82asko sai ajokortin 16-vuotiaana ja aloitti ty\xc3\xb6ns\xc3\xa4 pakettiautonkuljettajana. Kuten h\xc3\xa4nen oppilaitoksensa, my\xc3\xb6s h\xc3\xa4nen ty\xc3\xb6paikkansa vaihtelivat useasti. _NEWLINE_Jo vuonna 1951 H\xc5\x82askolta ilmestyi novellikokoelma Baza Soko\xc5\x82owska. H\xc3\xa4n eli mm. Pariisissa, Saksassa, Italiassa ja Israelissa ennen asettumistaan vakituisesti Saksaan vuonna 1960. H\xc3\xa4nen vaimonsa oli saksalainen n\xc3\xa4yttelij\xc3\xa4t\xc3\xa4r Sonja Ziemann. H\xc5\x82askoa vastaan nostettiin lehdist\xc3\xb6kampanja, h\xc3\xa4n joutui toistuvasti vangituksi ja yritti itsemurhaa. H\xc3\xa4nen k\xc3\xa4rsim\xc3\xa4ns\xc3\xa4 mielenterveys- ja muut ongelmat johtivat avioeroon 1965 ja sitten muuttoon Los Angelesiin 1966._NEWLINE_Marek H\xc5\x82asko kuoli oletettavasti oman k\xc3\xa4den kautta Wiesbadenissa vuonna 1969.\n_START_SECTION_\nKirjallinen ty\xc3\xb6\n_START_PARAGRAPH_\nVaikka Marek H\xc5\x82asko oli kuollessaan vain 35-vuotias, h\xc3\xa4n ehti luoda laajan ja monipuolisen kirjallisen tuotannon. Osa t\xc3\xb6ist\xc3\xa4 julkaistiin vasta kirjailijan kuoleman j\xc3\xa4lkeen._NEWLINE_H\xc5\x82asko kirjoitti arvostettuja romaaneja ja novelleja, mutta my\xc3\xb6s useita elokuvak\xc3\xa4sikirjoituksia._NEWLINE_Kirjankustantamo Tammi on julkaissut Keltaisessa kirjastossa Marek H\xc5\x82askon romaanit Viikon kahdeksas p\xc3\xa4iv\xc3\xa4 (1959) ja Suoraan paratiisiin (1960).'